tartuNLP/wikipedia-smugri-20251201 huggingface dataset:
Riiko Sakkinen

Riiko Sakkinen (s. 1976 Helsinki) on suomalainen kuvataiteilija.
Elämä.
Nuorena Sakkinen halusi ryhtyä terroristiksi. Armeijaan hän ei sopeutunut ja sai lähdön kolmen päivän kuluttua. Sen jälkeen hän päätti ryhtyä taiteilijaksi. Hän pääsi Kuvataideakatemiaan kolmannella yrityksellä.
Sakkinen valmistui Kuvataideakatemiasta vuonna 2002, minkä jälkeen hän on asunut Espanjassa, Pepinon kylässä Toledossa.
Ennen menestystään taiteilijana hän työskenteli Espanjassa viinitilan oppaana, klovnina, turistien mönkijä-safarien vetäjänä ja englanninkielen opettajana.
Sakkinen on perustanut turborealismiksi kutsumansa taidesuuntauksen, joka pyrkii ironian ja provokaation keinoin käsittelemään kapitalismin aiheuttamia taloudellisia ja yhteiskuntapoliittisia kysymyksiä.
Sakkinen on pitänyt omia näyttelyitä ja osallistunut yhteisnäyttelyihin Euroopassa ja Yhdysvalloissa, ja hänen töitään on muun muassa New Yorkin Modernin taiteen museon, Amos Andersonin taidemuseon ja Kiasman kokoelmissa. Hän on tehnyt taiteellista yhteistyötä muun muassa Jani Leinosen ja Katja Tukiaisen kanssa.
Helmikuussa 2013 Sakkinen piilotti Helsingin Rikhardinkadun kirjastossa viiden euron setelin 200 kirjan väliin. Sakkisen mukaan tempaus oli kunnianosoitus kirjallisuudelle, kirjoille ja lukemiselle.
Näkemyksiä.
Sakkinen on kertonut kannattavansa totalitaristista sosialismia.
Yksityiselämä.
Sakkinen on naimisissa espanjalaisen naisen kanssa. Vaimo toimii kuvaamataidon opettajana. Hänellä on kaksi lasta. Psykiatrin diagnoosin mukaan Sakkisella on narsistinen persoonallisuushäiriö.
Kartogrammi

Kartogrammi on teemakartta, jossa haluttu tieto välitetään alueen pinta-alan koon kautta niin että alueen koko on suhteessa kuvatun muuttujan arvoon eikä sen luonnolliseen kokoon. Kartogrammin avulla lukumäärien suhteita voi olla helpompi vertailla kuin esimerkiksi koropleettikartasta, jossa ne ilmaistaan eri värisävyin. Kartogrammien yleisyyttä rajoittaa kuitenkin se, että niiden tekeminen on ollut vaivalloista. Nykyisin kartogrammeja voidaan tehdä tietokoneohjelmilla.
Kartogrammien lajeja ovat:
Aragua

Aragua () on yksi Venezuelan osavaltioista. Se sijaitsee maan pohjoisessa keskiosassa lähellä maan pääkaupunkia Caracasia. Osavaltio kuuluu pinta-alaltaan Venezuelan pienimpiin, mutta väkiluvultaan ja asukastiheydeltään suurimpiin. Osavaltion pääkaupunki on Maracay. Osavaltio on perustettu 1899. 
Vuoden 2011 väestönlaskennassa osavaltiossa oli noin 1,6 miljoonaa asukasta.
Barinas (osavaltio)

Barinas () on yksi Venezuelan osavaltioista. Osavaltion pääkaupunki on Barinas. Osavaltio on perustettu 1937. Sen pinta-ala on noin 35 200 km² ja se on suhteellisen harvaan asuttu.
Vuoden 2011 väestönlaskennassa osavaltiossa oli noin 816 000 asukasta.
Entinen presidentti Hugo Chávez oli kotoisin Barinasista, ja hänen valtakaudellaan hänen perheensä piti hallussaan monia osavaltion tärkeitä virkoja.
Luciano Becchio

Luciano Becchio (s. 28. helmikuuta 1983) on argentiinalainen jalkapalloilija. Hän on pelannut kotimaansa lisäksi Espanjassa ja Englannissa. Hän on pelannut Englannin Valioliigassa 13 ottelua Norwich Cityn joukkueessa ja Argentiinan Primera Divisiónissa kolme ottelua Club Atlético Belgranon joukkueessa. Becchio on pelipaikaltaan hyökkääjä. 
Hän aloitti ammattilaisuransa RCD Mallorcan kakkosjoukkueessa, jonka jälkeen hän vaihtoi seuraa lähes joka kausi. Vuonna 2006 hän siirtyi espanjalaiseen Mérida UD:hen, jossa pelatun kahden onnistuneen vuoden jälkeen Becchio siirtyi Englannin Mestaruussarjaan Leeds Unitedin riveihin. Viiden vuoden aikana Becchio pelasi lähes kaksisataa ottelua Leedsissä ja nousi tärkeäksi pelaajaksi. Vuonna 2013 hän siirtyi ensimmäistä kertaa elämässään Valioliigaan, Norwichin riveihin. Norwichin edustusjoukkueessa Becchio ei onnistunut maalinteossa. Vuonna 2014 hän siirtyi lainalle Ykkösliigan Rotherham Unitediin.
Sopimuksen umpeuduttua kauden 2014-2015 lopussa hän siirtyi ilmaiseksi kotimaahansa Argentiinan Primera Divisiónassa pelaavaan Club Atlético Belgranoon.
Sacha Kljestan

Sacha Kljestan (s. 9. syyskuuta 1985) on yhdysvaltalainen jalkapalloilija, joka edustaa Major League Soccerissa pelaavaa LA Galaxya. Hänellä on serbialaisia sukujuuria. Keskikenttäpelaajana pelaava Kljestan on pelannut Yhdysvaltain jalkapallomaajoukkueessa.
Seurajoukkueura.
Kljestan aloitti ammattilaisuransa vuonna 2005 Orange County Blue Starsissa, jossa hän pelasi vain kaksi peliä, ennen kuin siirtyi Major League Soccer pelavaan Chivas USAan. Chivasissa hänet valittiin vuonna 2008 MLS:n tähdistöjoukkueeseen. Vuonna 2010 Kljestan siirtyi belgialaisen RSC Anderlechtin riveihin. Hän voitti seuran paidassa Jupiler Pro Leaguen kolmesti ja Belgian supercupin neljästi. Kljestan pelasi seuran paidassa myös Mestarien liigassa ja Eurooppa-liigassa. Otteluita hänelle kertyi 132 ja maaleja 18.
Helmikuussa 2015 Kljestan siirtyi MLS:n New York Red Bullsiin. Ensimmäisellä kaudellaan hän teki 37 ottelussa kahdeksan maalia ja voitti seuran kanssa MLS Supporters’ Shieldin. 
Maajoukkueura.
Nuorten maajoukkueessa pelannut Kljestan pelasi ensimmäisen ottelunsa Yhdysvaltain jalkapallomaajoukkueessa kesäkuussa 2007. Saman kesän Copa Américassa Kljestan pelasi kahdessa ottelussa. Hän kuului Yhdysvaltain olympiajoukkueeseen Pekingissä 2008 ja oli maan turnauksen paras maalintekijä kahdella maalillaan. Avausmaalinsa maajoukkueessa Kljestan teki tammikuussa 2009 Ruotsia vastaan. Hän teki tuossa ottelussa hattutempun. Kaikkiaan hän on pelannut 52 maaottelua ja tehnyt niissä kuusi maalia vuosina 2007–2017.
Muuta.
Kljestan oli yhdessä Frank Lampardin ja Cuauhtémoc Blancon kanssa EA Sportsin suositun jalkapalloaiheisen videopelin "FIFA 10:n" Pohjois-Amerikan version kannessa. 
Saavutukset.
Seurajoukkuetasolla
Henkilökohtainen
Nueva Esparta

Nueva Esparta () on yksi Venezuelan osavaltioista. Se sijaitsee Venezuelan rannikon läheisillä saarilla ja muodostaa maan ainoan ”saariosavaltion”. Osavaltio on pinta-alaltaan Venezuelan pienin ja kuuluu myös väkiluvultaan pienimpien osavaltioiden joukkoon, vaikka sen väestötiheys onkin yksi suurimmista. Osavaltion pääkaupunki on La Asunción.
Osavaltiossa on vuoden 2011 väestönlaskennan mukaan 491 610 asukasta ja sen pinta-ala on 1 150 neliökilometriä.
Portuguesa (osavaltio)

Portuguesa () on yksi Venezuelan osavaltioista. Se sijaitsee maan länsiosassa ja on sekä väkiluvultaan että pinta-alastaan 12. suurin Venezuelan 23 osavaltiosta. Osavaltion pääkaupunki on Guanare. Osavaltio on perustettu 1909.
Osavaltiossa on vuoden 2011 väestönlaskennan mukaan 876 496 asukasta ja sen pinta-ala on 15 200 neliökilometriä.
Monagas

Monagas on yksi Venezuelan osavaltioista. Osavaltio, joka on perustettu vuonna 1909, sijaitsee maan koillisosassa. Sen pääkaupunki on Maturín.
Pohjoisrannikkoa reunustavaa vuorijonoa ja Orinocon suiston suoalueita lukuun ottamatta Monagas on (ruoho)tasankoa (). Se soveltuu hyvin karjankasvatukseen, mutta pohjoisen ylänköalueilla viljellään kaakaota, sokeriruokoa, bataatteja, jamssia, durraa, maissia, kahvia, puuvillaa, riisiä, tupakkaa, vehnää ja kassavaa. Öljyn löytyminen vuonna 1928 muutti Monagasin talouden täysin.
Guácharon luola on osavaltion merkittävin matkailukohde.
Osavaltiossa oli vuoden 2011 väestönlaskennan mukaan 905 443 asukasta, ja sen pinta-ala on 28 900 neliökilometriä.
The Walking Dead (2. tuotantokausi)

Yhdysvaltalaisen televisiosarjan "The Walking Deadin" toinen tuotantokausi alkoi 16. lokakuuta 2011 ja kesti 18. maaliskuuta 2012 asti. Sarja perustuu samannimiseen sarjakuvaan. Sarjan on kehittänyt Frank Darabont, joka toimii vastaavana tuottajana toisella kaudella yhdessä Kirkmanin, Glen Mazzaran, David Alpertin ja Gale Anne Hurdin kanssa.
Suomessa tuotantokauden ensimmäinen jakso esitettiin FOX:illa 3. kesäkuuta 2012 ja viimeinen 26. elokuuta 2012.
Toisella kaudella esitellään uusia sarjakuvasta tuttuja hahmoja, kuten Hershel ja Maggie Greene. Kauden tapahtumapaikkana toimii Greenien asuttama maatila.
Juoni.
Sarjan alkaessa Rick ja muut selviytyjät ovat päättäneet lähteä pois Atlantasta. Heidän päämääränään on seuraavaksi Fort Benning. Matkalla sinne tulee este, kun he törmäävät tielle, joka on täynnä hylättyjä autoja. Autoja lähestyy lauma zombeja eli kulkijoita, joten selviytyjät piiloutuvat autojen alle. Kaksi kulkijaa huomaa Sophian ja hän juoksee niitä karkuun metsään ja Rick lähtee perään. Hän löytää Sophian ja hoitelee kulkijat, mutta Sophia katoaa uudelleen. Hänen etsintöihinsä osallistuu myös muita, kuten Carl ja Shane. Metsässä Carlia ammutaan. Häntä vahingossa ampunut Otis vie Rickin, Shanen ja Carlin eräälle tilalle, jossa Hershel Greene hoitaa Carlin kuntoon. Rick, Shane ja kaikki muut selviytyjät päättävät jäädä tilalle, kunnes Sophia löytyy.
"Katso myös Luettelo televisiosarjan The Walking Dead jaksoista
Vastaanotto.
Arvostelut.
Toinen tuotantokausi sai pääosin positiivisen vastaanoton. Sillä on Metacriticin sivuilla keskiarvona 80/100 22:sta arviosta ja Rotten Tomatoesissa 86 %. Eric Goldman antoi IGN:in sivuilla kaudelle arvosanaksi 7.5/10.
Palkinnot ja ehdokkuudet.
Sarja sai kolme ehdokkuutta Emmy-gaalassa 2012: paras maskeeraus televisiosarjassa, minisarjassa, TV-elokuvassa tai erikoisjaksossa, paras äänieditointi ja parhaat visuaaliset erikoistehosteet minisarjassa, TV-elokuvassa tai erikoisjaksossa. Sarja voitti myös Saturn-palkinnon parhaasta televisioesityksestä. Lisäksi Daryl Dixonia näyttelevä Norman Reedus sai ehdokkuuden parhaasta miessivuosasta televisiossa.
Ristikulma

Ristikulma on geometriassa kahden suoran leikatessa syntyvästä neljästä kulmasta se, joka on vastakkaisella puolella leikkauspistettä kuin kohdekulma ja on sen kanssa yhtä suuri. Näitä kulmia kutsutaan toistensa ristikulmiksi. Näiden kulmien vieruskulmat ovat myös toisilleen ristikulmat.
Jos kahden suoran leikkauskohdassa yksi kulmista on suora kulma, ovat sitä myös kaikki muut kolme kulmaa. Suorat ovat tällöin toistensa normaaleja. 
Ristikulmalause.
Ristikulmalauseena tunnetaan väite, että "ristikulmat ovat yhtä suuret". Se voidaan todistaa, kun ensin hyväksytään geometrian aksiooma, että vieruskulmien summa on oikokulma eli 180°. Jos merkitään ristikulmia formula_1 ja formula_2 sekä näiden välistä vieruskulmaa formula_3 (katso kuvaa), saadaan 
formula_4
Lauseen todisti ensimmäisenä kreikkalaisen perinteen mukaan Thales.
Ukrainan kansallinen televisioyhtiö

Ukrainan kansallinen televisioyhtiö (, lyh. NTKU) oli Ukrainassa toiminut kansallinen televisioyhtiö. Kiovassa sijaitseva ja päätelevisiokeskustaan pitävä yhtiö oli Euroopan yleisradiounioni EBU:n jäsen Ukrainan kansallisen radioyhtiön tavoin. NTKU lakkautettiin vuonna 2016. Tammikuusta 2017 lähtien Ukrainaa edusti EBU:ssa uusi kansallinen yleisradioyhtiö Suspilne.
Yhtiön historia kuvaa televisiotoiminnan alkaneen Ukrainassa 1. helmikuuta 1939 Kiovassa suoritetulla koelähetyksellä. "Ukrainan televisio" perustettiin kuitenkin vasta 20. tammikuuta 1965. Jälkimmäistä päivämäärää pidetään kansallisen televisioyhtiön perustamisajankohtana. Neuvostovuosina perustetun Ukrainan television toimintaa nykyisin jatkava kansallinen televisioyhtiö on Ukrainan hallituksen (ministerineuvoston) valvonnassa Ukrainan valtiollisen televisio- ja radiokomitean () välityksellä.
Ukrainan NTKU tunnettiin erityisesti valtakunnallisesta ykköskanavastaan Peršyi natsionalnyi (). Televisiokanavan kattavuudeksi yhtiö kertoo 97 prosenttia Ukrainan alueesta, mikä on suurin lukema maan televisiokanavista. Ukrainalaisten katsojatilastojen mukaan kanava ei kuitenkaan ole erityisen suosittu. Esimerkiksi maaliskuussa 2014 Peršyi natsionalnyi oli vasta kymmenenneksi suosituin maan televisiokanava, ja sen katsojaosuus oli 2,59 prosenttia. Maanpäällisten televisiolähetysten ohella yhtiö jakaa lähetyksiään suoratoistona internetissä ja satelliittilähetysten välityksellä.
Vuoden 2012 parlamenttivaaleja tarkkaillut Euroopan turvallisuus- ja yhteistyöjärjestö (Etyj) totesi yhteenvedossaan, että maan televisiolta puuttuu käytännöllisesti päätoimituksellinen autonomia. Televisio on liike-elämän edustajien politisoima, ja valtiollisen tv:n ja radion riippuvuus valtion budjetista rajoittaa merkittävästi poliittista moniäänisyyttä. Media suosii vallanpitäjiä. Ukrainan kansallisen televisioyhtiö, samoin kuin eräät kaupalliset televisiokanavat, suosi vahvasti tuolloisen presidentin Alueiden puoluetta. Esimerkiksi valtiollisen Peršyi natsionalnyi -kanavan parlamenttivaalien kampanjaa käsittelevästä lähetysajasta 48 prosenttia käsitteli Alueiden puoluetta ja tästä 97 prosenttia positiivistä uutisointia. Sen sijaan Julija Tymošenkon oppositiopuolue Isänmaa (Batkivštšyna) sai vain 13 prosentin osuuden vaaliajan uutisoinnista, ja käsittelystä 17 prosenttia oli negatiivista.
Cojedes (osavaltio)

Cojedes () on yksi Venezuelan osavaltioista. Se sijaitsee maan länsiosissa. Cojedes on väkiluvultaan yksi Venezuelan pienimmistä osavaltioista. Cojedesin pääkaupunki on San Carlos.
Karjankasvatus on ollut merkittävä elinkeino Cojadesissa siirtomaa-ajoista alkaen. Myös maanviljely on tärkeää, viljelykasveihin kuuluvat riisi, jamssi, durra ja tupakka. 
Vuoden 2011 väestönlaskennassa osavaltiossa oli noin 323 000 asukasta.
Delta Amacuro

Delta Amacuro () on yksi Venezuelan osavaltioista. Se sijaitsee maan itäosissa ja on yksi väkiluvultaan pienimmistä osavaltioista. Delta Amacuro oli vuodesta 1884 alkaen Venezuelan territorio. Vuodesta 1991 alkaen se on ollut osavaltio, jonka pääkaupunki on Tucupita.
Osavaltiossa on vuoden 2011 väestönlaskennan mukaan 167 676 asukasta, ja sen pinta-ala on 40 200 neliökilometriä.
Falcón

Falcón () on yksi Venezuelan osavaltioista. Se sijaitsee Karibianmeren rannikolla maan luoteisosassa. Osavaltio perustettiin nimellä "Estado Coro" (”Coron osavaltio”) vuonna 1864, mutta vuonna 1874 se nimettiin Falcóniksi. Osavaltion pääkaupunki on Coro.
Osavaltiossa oli vuoden 2011 väestönlaskennan mukaan 902 847 asukasta ja sen pinta-ala on 24 800 neliökilometriä.
Viivadiagrammi

Viivakaavio eli viivadiagrammi on diagrammi, jossa kuvataan muuttujia koordinaatistoon merkittyjen pisteiden kautta piirretyillä suorilla viivoilla. Y-koordinaattina on määrää kuvaava jatkuva lukuarvo ja x-koordinaattina yleensä tasavälisiä aikavälejä. Viivakaaviota käytetään useimmiten oletetun ajallisen muutoksen kuvaamiseen, eikä se sovellu epäjatkuvien asioiden tai ilmiöiden kuvaamiseen yhtä hyvin kuin jotkin muut kaaviot.
Ominaisuudet.
Viivakaavion kaikki x- ja y-arvot ovat yleensä nollaa suurempia. Joskus y-arvot voivat olla myös negatiivisia. Samassa koordinaatiossa voi olla useita viivoja, jotka erotellaan eri värein tai muin keinoin. Kuvion taustalla olevat ohuet vaakasuuntaiset hilaviivat ovat viivadiakaavioissa yleensä tarpeellisemmat kuin muissa kaaviotyypeissä. Arvoja edustavat pisteet voi kaavion luonteesta riippuen merkitä viivaan tai jättää merkitsemättä. Pisteet tulee merkitä etenkin, jos ne edustavat todellisia havaintoja mutta niiden välissä oleva muutos on pelkkä arvaus. Määräasteikko alkaa nollasta silloin, kun kaaviolla pyritään ilmaisemaan vaihtelun osuus kokonaismäärästä; muussa tapauksessa määräasteikko voi alkaa ylempääkin.
Viivakaavion x- ja y-akselien suhdetta kutsutaan "aspektisuhteeksi". Sitä muuttamalla saadaan kehitys näyttämään joko voimakkaalta tai lievältä. Perusohje kehitystä kuvaavattaessa aspektisuhteelle on se, että tasaisen muutoksen pitäisi näkyä 45 asteen kulmassa kulkevana viivana.
Tyyppejä ja muunnelmia.
Jos viivakaavion luokka-akseli ei ole tasavälinen, on kyseessä xy-kaaviona tehtävä "murtoviivakaavio". Kun murtoviiva pehmennetään, saadaan "käyräkaavio". Kun havaintopisteet piirretään vaakaviivoiksi, saadaan "porraskaavio".
"Sädekaavio" eli "tutkakaavio" on polaarikoordinaatistoon piirretty viivakaavio. Sitä käytetään etenkin sulkeutuvien ilmiöiden kuvaamiseen, kuten päivän tai vuoden aikana tapahtuvat muutokset. Sitä käytetään nykyisin myös koripallossa kuvaamaan pelaajan suorituskyvyn osa-alueita ja antamaan sitä kautta yleiskuvan hänen pelityylistään.
"Aluekaaviossa" koko viivan tai viivojen alle jäänyt alue on väritetty tai rasteroitu. Arvoja kuvaa alueen pinta-ala, joten pystyasteikon akselin on lähdettävä nollasta. Tavallisesta viivakaaviosta tehdyssä moniosaisessa aluekaaviossa alueet jäävät ainakin osittain toistensa taakse, jolloin alueiden suhteita voi olla vaikea hahmottaa.
Preacher’s Kid

Preacher’s Kid on vuonna 2010 ensi-iltansa saanut Stan Fosterin ohjaama kristillinen elokuva. Elokuvan tarina on saanut vaikutteita Raamatun tuhlaajapojan tarinasta ja se kertoo saarnamiehen tyttärestä, Angiesta, joka jättää kirkkonsa ja pikkukaupungin kotinsa tavoitellakseen unelmaa tähteydestä.
Táchira

Táchira () on yksi Venezuelan osavaltioista. Táchira on yksi Venezuelan kolmesta Andien osavaltioista (kaksi muuta ovat Mérida ja Trujillo). Osavaltio on perustettu 1899 ja sen pääkaupunki on San Cristóbal.
Osavaltiossa on vuoden 2011 väestönlaskennan mukaan 1 168 908 asukasta ja sen pinta-ala on 11 100 neliökilometriä.
Trujillo (osavaltio)

Trujillo () on yksi Venezuelan osavaltioista. Osavaltio sijaitsee maan länsiosassa ja on yksi maan kolmesta ”Andien osavaltiosta”. Osavaltion pääkaupunki on Trujillo, ja se on perustettu vuonna 1899.
Osavaltiossa oli vuoden 2011 väestönlaskennan mukaan 686 367 asukasta ja sen pinta-ala on 7 400 neliökilometriä.
Mårten Johan Lindforss

Mårten Johan (Martti Juhana) Lindforss (25. syyskuuta 1800 Tuusula – 12. tammikuuta 1869 Kuopio) oli suomalainen eläinlääkäri, lääkäri ja aloitteiden tekijä.
Lindforssin vanhemmat olivat kirkkoherra Mårten Kristofer Lindfors ja Katarina Borgström. Lindforssin puoliso vuodesta 1833 oli Maria Aurora Bygdén (1812–1894). Heidän poikansa oli opettaja ja oppikirjojen tekijä Carl Mårten Lindforss.
Mårten Johan Lindforss valmistui maisteriksi 1823 ja lääketieteen lisensiaatiksi 1825. Collegium medicumin eli myöhemmän lääkintöhallituksen eläinlääkäriksi hänet nimitettiin 1829, ainoana alallaan. Lindforss väitteli lääketieteen ja kirurgian tohtoriksi 1832, väitöskirjan aiheenaan "Dissertatio physiologica assimilationis legem generalem exponens". Myös Lindforssin seuraavana vuonna julkaisema tutkimus "De abscessu lymphatico" herätti huomiota.
Lindforss kuului Lauantaiseuraan ja oli mukana tekemässä aloitteet muun muassa Suomalaisen Kirjallisuuden Seuran ja Helsingin yksityislyseon perustamisesta. Hän muutti 1836 piirilääkäriksi Kuopioon mutta erosi virastaan 1845 ja toimi Kuopion lukion apulaisena ja opetti muun muassa suomen kieltä. Uudestaan lääkäriksi hän ryhtyi 1855, toimi ensin lääkärinä Kuopion ruotuväkipataljoonassa ja sitten Pielisjärven piirilääkärinä, kunnes jäi eläkkeelle 1866.
Yaracuy

Yaracuy () on yksi Venezuelan osavaltioista. Se sijaitsee maan pohjoisosissa. Se on sekä väkiluvultaan että pinta-alaltaan yksi Venezuelan pienimmistä osavaltioista. Osavaltion pääkaupunki on San Felipe ja se on perustettu vuonna 1909.
Osavaltiossa on vuoden 2011 väestönlaskennan mukaan 600 852 asukasta ja sen pinta-ala on 7 100 neliökilometriä.
Troy Loney

Troy Loney (21. syyskuuta 1963 Bow Island, Alberta, Kanada) on entinen kanadalainen jääkiekkoilija.
Ura.
Loney oli kaksi kertaa mukana voittamassa Stanley Cupia vuosina 1991 ja 1992 Pittsburgh Penguinsin paidassa. Hän siirtyi kaudeksi 1993–1994 Anaheim Ducksiin, jossa hänet nimettiin heti joukkueen kapteeniksi. Hän jäi seuraavan työsulun vuoksi lyhyen seuraavan kauden jälkeen eläkkeelle pelattuaan molemmissa New Yorkin joukkueiden Rangersin ja Islandersin paidassa. Yhteensä hän pelasi uransa aikana NHL:ssä 624 ottelua, joissa teki 87 maalia ja yhteensä 197 pistettä. Hän istui jäähyllä 1091 rangaistusminuutin verran.
Karl Börjesson

Karl Börjesson (13. heinäkuuta 1877 – 5. marraskuuta 1941 Vallentuna, Ruotsi) oli ruotsalainen antikvaarinen kirjakauppias. Hän loi Ruotsin maineikkaimpiin kuuluvan antikvariaatin Björck &amp; Börjessonin, joka vuosien ajan hallitsi koko kiinteistöä Tukholman Drottningatan 62:ssa.
Börjesson aloitti työn teon jo 16-vuotiaana ja oppi ammattiin antikvariaateissa eri puolilla Ruotsia. Oltuaan pari vuotta Helsingissä Lindstedtin antikvariaatissa hän palasi 1901 Tukholmaan, jossa hänestä tuli Albert Björcks antikvariaatin apulainen. Vuodesta 1905 yrityksen nimi oli Björck &amp; Börjesson, ja vuodesta 1906 lähtien Karl Börjesson oli sen ainoa omistaja. 
Antikvariaatista tuli vuosien kuluessa Skandinavian suurin, ja Börjessonin aikana antikvariaatti julkaisi 350 luetteloa yhteensä yli 430 000 kirjasta. Kirjojen keräilijöitä kiinnostavat useat antikvariaatin erikoisluettelot, esimerkiksi sellaisista aiheista kuin topografia ja ruotsalainen kaunokirjallisuus. 
Björck &amp; Börjesson harjoitti myös huomattavaa kustannustoimintaa. Se julkaisi esimerkiksi sarjoja "Berömda böcker" (Kuuluisia kirjoja) ja "Berömda filosofer" (Kuuluisia filosofeja). Kustannusyhtiö julkaisi myös 12 August Strindbergin teosta, muun muassa "Den blå boken" ja "Mustat liput".
Vargas (osavaltio)

Vargas () on yksi Venezuelan osavaltioista. Se sijaitsee Karibianmeren rannikolla maan pohjoisosassa. Se on sekä väkiluvultaan että pinta-alaltaan yksi maan pienimmistä osavaltioista. Osavaltion pääkaupunki on La Guaira. Vargas on ollut osavaltio vuodesta 1998 lähtien ja on Venezuelan osavaltioista nuorin. Aikaisemmin se kuului liittohallinnon suoraan hallitsemaan Venezuelan pääkaupunkialueeseen.
Osavaltiossa oli vuoden 2011 väestönlaskennan mukaan 352 920 asukasta, ja sen pinta-ala on 1 497 neliökilometriä.
Fábio Simplício

Fábio Henrique Simplício (s. 23. syyskuuta 1979) on brasilialainen jalkapalloilija, joka edustaa J. Leaguessa pelaavaa Vissel Kobea. Keskikenttäpelaajana pelaava Simplício on pelannut yli 240 peliä Italian Serie A:ssa.
Seurajoukkueura.
São Paulo Futebol Clubessa jalkapalloilun aloittanut Simplício siirtyi Parma FC:hen vuonna 2004. Kahden Parmassa vietetyn vuoden jälkeen hän siirtyi US Palermoon. Palermossa vietetyn neljän vuoden aikana Simplício oli yksi joukkueensa avainpelaajista. 2010 hän siirtyi Serie A:n sisällä AS Romaan, jonka riveissä hän pelasi myös Mestarien liigaa. Vuonna 2012 Simplício lähti Japaniin, Cerezo Osakaan ja 2014 hän vaihtoi saman maan Vissel Kobeen.
Maajoukkueura.
Vuonna 2009 Simplício pelasi ainoan ottelunsa Brasilian jalkapallomaajoukkueessa, 30-vuotiaana, kun Brasilia voitti Omanin 2–0 ystävyysottelussa. Simplício tuli toisella puoliajalla Felipe Melon tilalle.
Randy Ladouceur

Randy Ladouceur (s. 30. kesäkuuta 1960 Brockwille, Ontario, Kanada) on kanadalainen entinen jääkiekkoilija.
Ladouceur on pelannut urallaan puolustajana Detroit Red Wingsissä, Hartford Whalersissa ja Mighty Ducks of Anaheimissa. Hän pelasi runkosarjassa yhteensä 930 ottelua ja teki niissä 30 maalia ja yhteensä 156 pistettä. Jäähyminuutteja hän keräsi 1322. Pudotuspeleissä hän pelasi 40 peliä, joissa teki 13 pistettä (5+8). Ladouceur toimi Hartford Whalersin kapteenina vuosina 1990-1992 sekä Mighty Ducks of Anaheimissa uransa kahtena viimeisenä kautena 1994–1996. 
Valmentajana Ladouceur on pelannut päävalmentajana OHL-joukkue Oshawa Generalsissa. Apulaisvalmentajana hän on toiminut NHL:ssä Hartford Whalersissa, Carolina Hurricanesissa, Toronto Maple Leafsissa sekä Montreal Canadiensissa. Nykyisin hän on AHL-seura Lake Erie Monstersin apulaisvalmentaja. Kyseiseen tehtävään hänet nimettiin 31. heinäkuuta 2013.
Anders Lindhielm

Anders Lindhielm (Lindhjelm), ent. Lindeberg (14. syyskuuta 1634 Tukholma – 14. syyskuuta 1704 Viipuri) oli aatelinen hallintomies, joka toimi Viipurin ja Savonlinnan läänin maaherrana.
Lindhielmin vanhemmat olivat kamarikollegion sihteeri Grels Kustaanpoika ja Ellika Appelbom. Hän käytti vuoteen 1660 saakka nimeä Lindeberg. Palveltuaan Ruotsin lähetystössä Alankomaissa sekä Pommerissa Lindhielmistä tuli kamarikollegion sihteeri 1663. Hänet aateloitiin 1666 nimellä Lindhielm, kamarineuvos hänestä tuli 1875 ja Viipurin ja Savonlinnan läänin maaherra 1869. Puhuttuaan vuoden 1680 valtiopäivillä reduktion puolesta hän joutui toimimaan sen puolesta eri maakunnissa. Ruotujakolaitoksen mukaisesti järjestetty ratsurykmentti saatiin Viipuriin Lindhielmin työn tuloksena 1692 ja ruotujako uusittua täydellisesti vuoteen 1697 mennessä. 1692 Lindhielm korotettiin vapaaherraksi, 1699 hän oli mukana Moskovan matkanneessa suuressa lähetyskunnassa. 
Lindhielmin puoliso vuodesta 1667 oli Anna Engel Skyttehielm (k. 1726).
Ryan Hamilton

Ryan Hamilton (s. 15. huhtikuuta 1985 Oshawa, Ontario, Kanada) on kanadalainen jääkiekkoilija, joka pelaa NHL-joukkue Edmonton Oilersissa.
Ura.
5. heinäkuuta 2006 Hamilton teki varaamattomana vapaana agenttina sopimuksen Minnesota Wildin kanssa. 21. tammikuuta 2009 hänet vaihdettiin Toronto Maple Leafsiin vastineeksi Robbie Earlistä.
Kaudella 2011-2012 Hamilton teki NHL-debyyttinsä 23. marraskuuta 2012 4-3 -voitossa New Jersey Devilsiä vastaan. Hän sai ottelussa syöttöpisteen.
5. heinäkuuta 2013 Hamilton teki kaksivuotisen sopimuksen Edmonton Oilersin kanssa.
Tyler Pitlick

Tyler Pitlick (s. 1. marraskuuta 1991 Minneapolis, Minnesota, Yhdysvallat) on yhdysvaltalainen jääkiekkoilija, joka pelaa NHL-seura Minnesota Wildin organisaatiossa. Hän on pelipaikaltaan keskushyökkääjä. Pitlick on edustanut urallaan useampaa NHL-seuraa. Pitlickin setä Lance Pitlick on entinen NHL-pelaaja.
Ura.
13. huhtikuuta 2011 Edmonton Oilers solmi varaamansa Pitlickin kanssa kolmen vuoden mittaisen tulokassopimuksen. Sopimuksen kaksi ensimmäistä kautta Pitlick pelasi Oilersin AHL-farmiseura Oklahoma City Baronsissa, josta hänet nostettiin NHL-kokoonpanoon 22. lokakuuta 2013. Samana päivänä hän teki myös NHL-debyyttinsä Montreal Canadiensia vastaan. 26. lokakuuta hän teki ensimmäisen NHL-maalinsa Phoenix Coyotesia vastaan. Joulukuussa Pitlick lähetettiin takaisin farmiin. Hän pelasi yhteensä kymmenen NHL-ottelua kauden aikana. Heinäkuussa Pitlick ja Oilers solmivat vuoden mittaisen jatkosopimuksen. Kaudella 2014-2015 Pitclick pelasi 17 NHL-ottelua tehden kaksi maalia sekä 14 AHL-ottelua tehoin 3+6=9. Kauden päätteeksi sopimusta jatkettiin jälleen vuodella. Pitlick pelasi koko kauden 2015-2016 Oilersin uudessa yhteistyöseurassa Bakersfield Condorsissa.
Pitlick sekä Oilers jatkoivat heinäkuussa 2016 sopimustaan jälleen vuodella. Seuraavalla kaudella Pitlick vakiinnutti paikkansa NHL-kokoonpanossa. Hän pelasi 31 runkosarjaottelua tehoin 8+3=11. Kauden päätteeksi Pitlick siirtyi Dallas Starsiin kolmivuotisella sopimuksella, jonka arvo oli miljoona dollaria kaudessa. Heti kaudella 2017-2018 Pitlick vakiinnutti paikkansa Starsin NHL-kokoonpanossa pelaten uransa suurimman ottelumäärän. 80 runkosarjaottelussa hän teki uransa ennätystehopisteet 14+13=27. Seuraavalla kaudella 47 runkosarjaottelussa syntyi tehot 8+4=12. Lisäksi Pitlick pääsi ensimmäistä kertaa pelaamaan NHL:n pudotuspeleissä, joissa hän jäi kuudessa ottelussa pisteittä sekä kärsi yhden kahden minuutin rangaistuksen.
Kesäkuussa 2019, kun sopimusta oli vielä vuosi jäljellä, Oilers kauppasi Pitlickin Philadelphia Flyersiin vaihdossa Ryan Hartmaniin. Koronaviruspandemian vuoksi lyhennettynä pelatussa runkosarjassa Pitlick pelasi 63 ottelua tehden tehopisteet 8+12=20. Hän pelasi myös 16 pudotuspeliottelua Flyersin edetessä konferenssin välieriin asti.
Lokakuussa 2020 Pitlick teki kahden vuoden mittaisen sopimuksen Arizona Coyotesin kanssa. Pitlick pelasi 38 ottelua tehden tehot 6+5=11. Kesällä 2021 uutena joukkueena NHL:ään liittynyt Seattle Kraken valitsi Pitlickin . Päivää myöhemmin Kraken kauppasi Pitlickin Calgary Flamesiin vaihdossa neljännen kierroksen varausvuoroon vuodelle 2022. Pitlick ehti pelata kauden 2021-2022 aikana 25 ottelua saaden kaksi syöttöpistettä Flamesissa ennen kuin hänet kaupattiin helmikuussa Montreal Canadiensiin yhdessä Emil Heinemanin, ensimmäisen kierroksen varausvuoron ja vuoden 2024 viidennen kierroksen varausvuoron kanssa vaihdossa Tyler Toffoliin.
Kaudeksi Pitlick siirtyi ensin try out -sopimuksella St. Louis Bluesiin, jonka kanssa hän teki yksivuotisen sopimuksen lokakuussa.
Heinäkuussa 2023 Pitlick teki New York Rangersin kanssa yksivuotisen ja noin 787 000 dollarin arvoisen sopimuksen.
Sergio Escudero

Sergio Escudero Palomo (s. 2. syyskuuta 1989) on espanjalainen jalkapalloilija. Hän edustaa Espanjan Primera Divisiónissa pelaavaa Real Valladolidia ja on pelipaikaltaan vasen laitapuolustaja. 
Escudero aloitti ammattilaisuransa vuonna 2008 Real Murcian kakkosjoukkueessa ja vuotta myöhemmin hän nousi seuran ykkösjoukkueeseen. Vuonna 2010 Escudero siirtyi Saksan Bundesliigan FC Schalke 04:n riveihin. Hän pelasi seurassa kolme vuotta, kunnes hän palasi takaisin kotimaahansa Getafe CF:n rivehin ensin lainasopimuksella ja myöhemmin pysyvällä sopimuksella. Hän voitti Schalken riveissä Saksan cupin ja DFL-Supercupin.
Irina Vartia

Irina Maria Kristiina Vartia (taiteilijanimeltään Irina Isberg, s. 24. maaliskuuta 1980 Jyväskylä) on suomalainen näyttelijä. Hän on näytellyt ammattiteattereissa Tampereella, Seinäjoella ja Imatralla sekä kiertue-esityksissä ympäri Suomea. Hän otti maaliskuussa 2021 käyttöön Irina Isberg -taiteilijanimen, jota hän oli jo aiemmin käyttänyt ulkomaiseen työnhakuun.
Vartia toimi Sub-kanavan juontajana ja kanavaäänenä vuosina 2009–2015. Vuonna 2013 hän oli apujuontajana "Julkkis Big Brotherin" ensimmäisessä jaksossa. Vartia pääsi marraskuussa 2013 koekuvausten kautta "Salatut elämät" -televisiosarjaan, jossa hän on näytellyt Monica Mustavaaraa 17. huhtikuuta 2014 esitetystä jaksosta alkaen. Hän kuitenkin poistui sarjasta 21. marraskuuta 2018 esitetyssä jaksossa. Syksyllä 2019 hän vieraili sarjassa. Syksystä 2020 hän oli roolissaan vielä noin puolen vuoden ajan. Hän näyttelee vuoden 2021 kesällä Seinäjoella Törnävän kesäteatterissa "Something Rotten – jotain mätää!" -musikaalikomediassa. Hänen on tarkoitus vuoden 2022 kesällä näytellä Uuden Iloisen Teatterin kesäteatterinäytelmässä "Tukkijoella", jota esitetään Muuramessa ja Nilsiässä.
Vartia on ollut vastanäyttelijänsä Tiia Elgin kanssa ehdolla Vuoden TV-tähdiksi vuonna 2016 järjestetyssä QX Gay -gaalassa, jossa palkitaan edellisvuoden seksuaali- ja sukupuolivähemmistöjen vaikuttajia. Isbergin "Salatut elämät" -hahmolla oli sarjassa lyhyt (seksi)suhde Elgin näyttelemän Eva Tammisen kanssa.
Vartia yrittää luoda näyttelijän uraa Hollywoodissa Yhdysvalloissa, jossa hänellä on agentti ja työlupa näyttelijänä.
Yksityiselämä.
Vartia meni naimisiin vuonna 2008, mutta haki avioeroa miehensä kanssa joulukuussa 2017. Pari oli ollut yhdessä neljätoista vuotta.
Adolf Lindman

Adolf Lindman (4. toukokuuta 1821 Turku – 19. marraskuuta 1874 Turku) oli suomalainen vankilapappi, historiantutkija ja keräilijä.
Lindmanin vanhemmat olivat Turun muurareiden vanhin Adolf Lindman ja Margareta Elisabet Lindström ja puoliso vuodesta 1853 Mathilda Gedda (k. 1882). Vuonna 1846 ylioppilaaksi tullut Lindman vihittiin papiksi 1849. Paattisten kappalaiseksi hän tuli 1858, mutta siirtyi Turkuun tyttökoulun opettajaksi 1860, toimien samalla Turun linnan vankilan saarnaajana. Lindman toimi Turun tuomiokirkon muinaismuistojen uusimiskomitean siheerinä, oli Suomen Muinaismuistoyhdistyksen asiamies ja keräsi erityisesti Turun linnaan, tuomiokirkkoon ja kaupunkiin liittyviä muinaisesineitä ja 2000 nidettä sisältävän kirjaston. Hän julkaisi teoksen "Bidrag till Åbo stads historia I. Anteckningar om Åbo domkyrka och dess fornminnen" (1860) sekä kirjoituksia Åbo Underrättelser -lehdessä ja laati 20-30 nidettä käsittävän muistiinpanokokoelman.
Tangenttikulma

Tangenttikulma sijaitsee geometriassa ympyrän kahdelle eri kehäpisteelle piirretyn suoran eli tangentin leikkauspisteessä. Tangenttien leikkauspisteessä olevista neljästä kulmasta sitä kulmaa kutsutaan tangenttikulmaksi, joka aukeaa ympyrän suuntaan.
Kun ympyrän ja tangenttien sivuamispisteistä piirtää säteet ympyrän keskipisteeseen, muodostuu säteiden väliin keskuskulma, joka aukeaa tangenttikulmaan päin. Tangenttikulmaa ja vastaava keskuskulma ovat suplementtikulmia eli kulmien summa on 180°. Tämän näkee siitä, että tangenttien leikkauspisteen, tangenttien sivuamispisteiden ja ympyrän keskipisteen kautta voidaan aina piirtää ympyrä. Samainen ympyrä muodostuu silloin, kun ympyrälle piirretään annetusta pisteestä tangentit vain harppia ja viivainta käyttäen. Tätä nelikulmiota kutsutaan sykliseksi nelikulmioksi, ja sen vastakkaisten kulmien summa on aina 180°.
Ympyrän keskipisteestä piirretty jana tangenttien leikkauspisteeseen puolittaa sekä keskuskulman että tangenttikulman. Tämän janan molemmille puolille muodostuu yhtenevät kolmiot. Tangenttikulman molempien kylkien leikkaus- ja sivuamis­pisteen väliset osat ovat yhtä pitkät.
Kun kolmion sisälle piirretään ympyrä siten, että ympyrä sivuaa kutakin kolmion sivua kerran kolmion sisäpuolelta päin, syntyy kuhunkin kulmaan tangenttikulma tälle ympyrälle.
Järvenpään keskusta

Keskus on Järvenpään keskustaa tarkoittava Järvenpään 1. kaupunginosa, joka sijaitsee Tuusulanjärven pohjoispään ja Järvenpään rautatieaseman (radan) välisellä alueella. Sen asukasluku oli vuoden 2014 lopussa 3 920.
Asutus.
Järvenpään keskustan asutus on tiheää. Keskusta koostuu pääosin kerrostaloista, jotka ovat levittäytyneet muihinkin kaupunginosiin.
Keskustassa on rakenteilla uusi Bulevardikortteli-niminen asuinkortteli, johon tulee muun muassa tornitaloja ja noin 10 000 m2 liiketilaa. 
Palvelut.
Keskuksen kaupunginosassa on tarjolla runsaasti erilaisia palveluja. Siellä toimivat muun muassa Järvenpään rautatieasema, Juholan koulu, Järvenpään yhteiskoulu, Järvenpään kirkko ja Ammattiopisto Spesia (ent. Validia).
Kaupan tarjontaa edustavat esimerkiksi kauppakeskus Prisma sekä kauppojen reunustama Sibeliuksenkatu (kävelykatu Janne).
Muuta.
Prisman vieressä on Tuusulanjärven rantapuisto, jossa on eräs Järvenpään kuuluisimmista maamerkeistä, Rolf Westphalin Kolmisointu-veistos, joka on 11 metriä korkeana Suomen suurin julkinen veistos. Keskustassa on järjestetty vuosittain Puistoblues-tapahtumaa vuodesta 1978 lähtien.
Pietilä (Järvenpää)

Pietilä on Järvenpään 14. kaupunginosa. Se sijaitsee Lahdenväylän länsipuolella, kaupungin keskustasta koilliseen. Vuoden 2014 lopussa kaupunginosassa asui 1 577 ihmistä. Pietilän naapurikaupunginosia ovat Nummenkylä, Peltola, Isokytö ja Haarajoki. Pohjoisessa Pietilää rajaa vielä Tuusulan kunta.
Asutus.
Pietilän asutus koostuu tiheään rakennetuista omakotitaloista. Alueella ei ole kerrostaloja.
Palvelut.
Pietilässä on suhteellisen vähän palveluita verrattuna muihin Järvenpään kaupunginosiin. Kaupunginosassa ei ole koulua, joten useimmat alakouluikäiset lapset käyvät Mankalan koulua. Pietilässä sijaitsee Alepa-lähikauppa. Haarajoen rautatieasema on kävelymatkan päässä idässä.
Marjean Holden

Marjean Holden (s. 3. marraskuuta 1964 Minneapolis, Minnesota, Yhdysvallat) on yhdysvaltalainen näyttelijä, tuottaja, tanssija ja taistelulajien osaaja. Holden syntyi Minnesotan Minneapolisissa marraskuussa 1964 mutta muutti pian tämän jälkeen perheensä mukana alppihiihtokaupunkina tunnettuun Coloradon Vailiin. Holden aloitti näyttelemisen jo 9-vuotiaana. Äitinsä puolelta Holdenilla on saksalaista, hollantilaista ja italialaista perimää ja isänsä puolelta afro-amerikkalaista sekä intiaaniperimää.
Ura näyttelijänä.
Holden teki Hollywood-debyyttinsä vuonna 1987 elokuvassa Billin ja Tedin uskomaton seikkailu, jossa hänellä oli pieni rooli oppilaskunnan puheenjohtajana. Hän on myös tehnyt vierailevan tähden rooleja TV-sarjoissa Kunnian miehet, Kauhua kryptasta, , La Femme Nikita, Bel-Airin prinssi, Hei, olen Susan ja The Steve Harvey Show.
Parhaiten Holden tunnetaan TV-rooleistaan tohtori Sarah Chambersina lyhyeksi jääneessä scifi-sarjassa Crusade 1999 sekä Arinan roolista sarjassa BeastMaster 2000–2002. Babylon 5 -saagan elokuvassa Holden näytteli Earth Alliancen Excalibur-aluksen navigaattoria. Mortal Kombat 2 – hävitys -elokuvassa hän näytteli Sheevan roolin. Elokuvassa Ballistic Holdenilla oli päärooli Corinna Eversonin ohella peitetehtävissä olevana poliisina, jonka erikoisalaa olivat taistelulajit. Holden on myös tehnyt lukuisia stunt-rooleja eri elokuvissa ja TV-sarjoissa.
Yksityiselämä.
Holden valmistui Battlefield High Schoolista Vailissa vuonna 1983. Ennen näyttelijän uraansa hän opiskeli sekä Arizonan yliopistossa (ASU), Phoenixissa että Pohjois-Arizonan yliopistossa (NAU), Flagstaffissa. Yliopistovuosinaan Holden sekä pelasi NAU:n lento- ja koripallojoukkueissa että voitti osavaltion mestaruuden aitajuoksussa. Aitajuoksun ohella hän osallistui myös pikamatkoille ja pituushyppyyn.
Holdenin voimaharjoittelu sisältää painojen nostelua, nyrkkeilyä ja kamppailulajeja. Hän on saavuttanut musta vyön Wun Hop Kuen Do Kung Fu:ssa
Marjean Holden on saanut myös virallisen tunnustuksen Yhdysvaltain armeijan Purppurasydämen ritarikunnalta vuonna 1996, palkintona työstään sotainvalidien ja -veteraanien hyväksi.
Holdenilla on kaksi sisarusta - 1961 syntynyt Felisa Kim Holden ja 1962 syntynyt Kevin Scott Holden.
The Hunting Party

The Hunting Party on yhdysvaltalaisen Linkin Park -yhtyeen kuudes studioalbumi, joka julkaistiin 13. kesäkuuta 2014. Albumin ovat tuottaneet yhtyeen jäsenet, Mike Shinoda ja Brad Delson. Albumi eroaa musiikilliselta tyyliltään yhtyeen kahdesta edellisestä albumista, jotka olivat elektronista rockia. Mike Shinoda luonnehtii albumia ”rock-äänitykseksi”.
Albumin tuottaminen ja äänittäminen kestivät yli vuoden. "The Hunting Partylla" esiintyvät vierailevina muusikoina Rakim, Helmetin Page Hamilton, System of a Downin Daron Malakian sekä Rage Against the Machinen Tom Morello. Albumin ensimmäisenä singlenä julkaistiin ”Guilty All the Same” 6. maaliskuuta 2014. Toisena singlenä julkaistiin 5. toukokuuta ”Until It’s Gone”. Kolmantena singlenä julkaistiin 8. kesäkuuta ”Final Masquerade”. Albumilta julkaistiin promootiosingleinä ”Wastelands” ja ”Rebellion”.
Taustaa ja äänittäminen.
Toukokuussa 2013 laulaja Mike Shinoda ilmoitti, että yhtye on aloittanut työstämään kuudetta albumiaan. Rolling Stonen haastattelussa Shinoda sanoi albumin olleen vaikea Rob Bourdonille, koska hänen täytyi ponnistaa vastatakseen musiikin nopeuteen ja tyyliin. Hän kommentoi, että ”se on todennäköisesti kovinta tavaraa, mitä hän on koskaan soittanut heidän albumeillaan. Hänen täytyi parantaa fysiikkaansa juoksemalla ja nostelemalla painoja sekä työskennellä valmentajan kanssa”. Lopulta Bourdon tunsi olevansa parempi rumpali jokaisen päivän lopussa äänitysten jälkeen. "The Hunting Partylla" ovat vierailevina muusikoina Rakim Eric B. &amp; Rakim -hip hop duosta kappaleella ”Guilty All the Same”, Page Hamilton alternative metal -yhtye Helmetistä kappaleella ”All for Nothing”, Daron Malakian metalliyhtye System of a Downista kappaleella ”Rebellion” ja Tom Morello Rage Against the Machinesta kappaleella ”Drawbar”.
Julkaisu ja mainostaminen.
Helmikuussa 2014 Mike Shinoda viittasi "kesän 2014" julkaisuajankohtaan. 6. maaliskuuta 2014 yhtye julkaisi ”Guilty All the Same” -kappaleen musiikintunnistuspalvelu Shazamissa. Seuraavana päivänä se julkaistiin yhtyeen ensimmäisenä singlenä tulevalta albumilta. Albumin nimeksi julkistettiin virallisesti "The Hunting Party" 9. huhtikuuta 2014. Albumin toisena singlenä julkaistiin 5. toukokuuta ”Until It’s Gone”. 1. kesäkuuta Linkin Park julkaisi YouTube-tilillään sanoitusvideon kappaleesta ”Wastelands”. 3. kesäkuuta yhtyeen kappale ”Rebellion” sai ensisoittonsa BBC Radio 1 -kanavalla Zane Lowen musiikkiohjelmassa. Kappaleella laulamisesta vastaa Mike Shinoda, Chester Benningtonin hoitaessa kappaleen loppupuolen huuto-osuuden. 8. kesäkuuta yhtyeen kappale ”Final Masquerade” julkaistiin MTV:n kotisivuilla ja siitä tuli albumin kolmas singlejulkaisu.
Linkin Park esitti ensimmäisen kerran albumin kappaleita livenä KMFA Day -musiikkitapahtumassa 24. toukokuuta 2014. Yhtye esitti albumilta kappaleet ”Guilty All the Same”, ”Until It’s Gone” ja ”Wastelands”.
Listasijoitukset.
Listat.
"The Hunting Party"stä tuli kultalevy Saksassa, Sveitsissa, Itävaltassa ja Puolassa
StarStruck (elokuva)

StarStruck – supertähti ja tavistyttö on vuonna 2010 ensi-iltansa saanut Michael Grossmanin ohjaama nuortenelokuva.
Juoni.
Elokuvassa siskokset Jessica ja Sara lähtevät Michiganista Los Angelesiin tapaamaan isovanhempiaan. Matkalla Jessica törmää sangen kirjaimellisesti poptähteen Cristopher Wildeen. Jessicaa ei kiinnostaisi viettää aikaa Cristopherin kanssa, mutta seuraavana paivänä kun hän tapaa pojan ja he tutustuvat paremmin, selviää Jessicalle, ettei tähden elämä olekaan niin täydellistä miltä ulospäin näyttää. Kumpi lopulta on tärkeämpi totuus vai muiden odotukset?
Fairey Fox

Fairey Fox oli brittiläinen kaksitasoinen hävittäjälentokone, jota käytettiin myös kevyenä pommittajana sekä tiedustelulentokoneena. Konetyyppi kehitettiin ensimmäisen maailmansodan jälkeen, saapuen palveluskäyttöön vuonna 1932. 1930-luvulla oli lentokoneiden sekä niiden moottorien kehitys kiivasta. 1940-luvulle saavuttaessa, oli tämä tyyppi jo ehtinyt pahoin vanheta. Toisen maailmansodan syttyessä oli tämä tyyppi käytössä ainakin Belgian ilmavoimissa.
Sulavasti muotoillussa lentokoneessa oli taka-ampujan paikka. Laskeutumisteline oli kiinteä, ja myöhemmin se sai muotosuojukset. Fox Mk.1 oli varustettu Curtiss D-12 -rivimoottorilla. Mk. II oli varustettu Rolls-Royce Kestrel -moottorilla. Mk.VI ja VII olivat Hispano-Suizan tehokkaammalla, 860 hevosvoiman (641 kW) tehoisella V12-moottorilla varustetut. Osa eri kehitysversioista oli merikäyttöön (Seafox) laivastolle tarkoitettuja ja osa koulutuskoneita, jopa kolmipaikkaisia.
Koneen lakikorkeus oli 10 000 metriä, mikä oli tuohon aikaan varsin hyvä saavutus. Tämä edesauttoi sen käyttökykyä tiedustelutoiminnassa. Huippunopeus oli 365 km/h. Enimmäisen mallin toimintamatka oli 600 kilometriä.
Konetyypin aseistukseen saattoi kuulua kaksi 7,62 millimetrin eteenpäin kiinteästi ampuvaa konekivääriä. Lisäksi taka-ampumoon voitiin asentaa yhdestä kahteen samankaliiperista liikuteltavaa konekivääriä. Koneen ulkoista, ripustimiin kiinnitettävää pommikuormaa saatettiin kuljettaa enimmillään 100 kilogrammaa.
Britannian kuninkaalliset ilmavoimat poisti tämän tyypin ensilinjan käytöstä, jo hyvissä ajoin ennen toisen maailmansodan alkamista. Belgian ilmavoimien käyttämät, arviolta 50 lentokonetta kärsivät raskaita tappioita Saksan aloitettua hyökkäyksensä länteen vuonna 1940.
Rein Lang

Rein Lang (s. 4. heinäkuuta 1957 Tartto) on virolainen poliitikko. Lang on toiminut Viron ulkoministerinä vuonna 2005, oikeusministerinä 2005–2011 ja kulttuuriministerinä vuosina 2011–2013. Hän edustaa liberaalia Reformipuoluetta.
Tausta.
Langin isä työskenteli Neuvostoliiton suurlähetystössä Helsingissä, missä myös Langin perhe asui. Lang puhuu itse sujuvaa suomea ja on sanonut pitävänsä Suomea toisena kotimaanaan. Kuten vanhempansa, myös Lang on opiskellut lakia Tarton yliopistossa, josta hän valmistui vuonna 1980.
Viron itsenäistyttyä uudelleen Lang perusti yhdessä Eesti Ekspress -lehden perustajana tunnetun liikemiehen Hans H. Luikin kanssa maan ensimmäisen yksityisomistuksessa olevan ja poliittisesti riippumaton radiokanavan Radio Kukun.
Poliittinen ura.
Lang toimi Viron ulkoministerinä lyhyen aikaa helmi–huhtikuun välillä 2005 edeltäjänsä Kristiina Ojulandin jouduttua eromaan, kun useita salaiseksi luokiteltuja asiakirjoja oli kadonnut ulkoministeriöstä. Lang kertoi jatkavansa ulkoministerinä Ojulandin linjalla pitäen huolta Viron suhteista Euroopan unioniin, Natoon, Yhdysvaltoihin ja erityisesti Venäjään.
Lang nimitettiin vuoden 2011 vaalien jälkeen muodostetun Ansipin III hallituksen kulttuuriministeriksi. Hän erosi joulukuussa 2013 Sirp-kulttuurilehden ympärillä syntyneen kuohunnan seurauksena. Kulttuuripiirit syyttivät Langia pyrkimyksistä ottaa Sirp-lehti hallintaansa. Syksyllä 2013 lehdelle oli nimitetty Reformipuoluetta lähellä oleva uusi päätoimittaja Kaur Kender, joka erotti neljä pitkäaikaista toimittajaa ja ilmoitti lehden suunnanmuutoksesta. Kulttuuripiirit protestoivat ja epäilivät välittömästi kulttuuriministeri Langia. Myöhemmin selvisi, että lehden toiminta oli hyväksytetty hänellä. Protestien seurauksena Sirpistä erotetut toimittajat saivat työnsä takaisin ja päätoimittaja Kender sekä ministeri Lang erosivat. Langin tilalle uudeksi kulttuuriministeriksi nimitettiin Urve Tiidus.
Ylioppilasrykmentti

Ylioppilasrykmentti () on vuonna 2010 ensi-iltansa saanut eteläkorealainen Korean sotaan sijoittuva sotadraamaelokuva.
Wilhelm Lindstedt

Wilhelm Lindstedt (3. toukokuuta 1838 Nousiainen – 8. tammikuuta 1915 Huittinen) oli suomalainen pappi ja opettaja. Lindstedtiä on kuvattu yhteiskunnallisesti valveutuneeksi ja hyväksi puhujaksi.
Henkilöhistoria.
Lindstedtin vanhemmat olivat varanimismies Wilhelm Lindstedt ja Elisabet Ekbom. Lindstedtin ensimmäinen puoliso vuodesta 1868 oli Hilma Nyholm (k. 1910), jonka vanhempia olivat kirkkoherra Gustaf Nyholm. Lindstedtin toinen puoliso oli vuodesta 1913 Hilda Emilia Ekblom, viskaali Gustaf Robert Wallénin leski (k. 1943). 
Lindstedtillä oli yhteensä kymmenen lasta ensimmäisestä avioliitostaan. Lindstedtin poikia olivat Viipurin hiippakunnan piispa ja opetusministeri Yrjö Loimaranta (1874–1942), Orimattilan kirkkoherra Sakari Loimaranta (1885–1954), opettaja, yritysjohtaja Lauri Loimaranta (1879–1939) ja lääkäri Eero Loimaranta (1890-1919). Tyttäret olivat Hilma Elisabeth Stenros (1871-1941), opettaja ja järjestötyöntekijä Siiri Loimaranta (1873–1953), Laina Kivi (1877-1927), lääkäri Suoma Loimaranta-Airila (ent. af Hällström) (1881-1954), Hilja Oksanen (1883-1937) ja sairaanhoidon opettaja Aura Lindstedt. 
Valtiopäivillä Lindstedt oli edustaja pappissäädyssä 1877, 1882 ja 1885.
Ura pastorina.
Hänet vihittiin papiksi 1867 ja hän toimi aluksi Ilmajoen apulaisena. Vuonna 1869 hänestä tuli Oulun ja Seinäjoen kappalainen. Samana vuonna hän sai Oulussa perustetuksi yksityisen suomenkielisen lyseon ja toimi sen rehtorina ja palkattomana opettajana vuoteen 1879, jolloin hänestä tuli Kuopion hiippakunnan asessori. 1884 Lindstedt nimitettiin Lapinlahden ja 1893 Huittisten kirkkoherraksi.
Seinäjoen kappalainen (1869–1873).
Lindstedt tuli seinäjokisille tunnetuksi jo tämän toimiessa Kaarle Forsmanin apulaisena. Seinäjoen seurakunnan kappalaiseksi hän toimi vuosina 1869–1873. Lindstedt koki kansallisen herätyksen ja osallistui kunnalliselämään. Lindstedtin ansiosta Seinäjoelle perustettiin kansakoulu, jonka toiminnassa korostuivat erityisesti opetustyö ja lastenopetus. Lindstedtin vaatimuksesta Östermyran "pruukikoulua" täydennettiin Marttilan kansakoululla vuonna 1871.
Teokset.
Lindstedt kirjoitti muun muassa teokset "Havaintoja kristillis-siveellisen elämän alalta, tehty matkoilla Skandinaviassa ja Schweitsissä vv. 1887-88" (1889) sekä "Kirkollinen diakonaatti, sen synty, kehitys ja nykyinen merkitys" (1896). Suomalaisten koulujen historian kannalta merkittävä oli hänen teoksensa "Oulun suomalaisen yksityislyseon synty ja sen ensimmäiset vaiheet" (1907).
S/S Wellamo (1906)

S/S Wellamo oli Lehtoniemi &amp; Taipaleen valmistama alus, joka valmistui vuonna 1906.
Alus aloitti liikennöinnin Turku–Kiila- tai vuorotellen Turku–Kiila–Kokkila-reiteillä. Vuosina 1930–1965 se ajoi Turku–Brändö- ja viikonloppuna usein vielä Turku–Naantali-vuoroja. Vuonna 1966 se palveli kahvilalaivana Aurajoessa. Se upposi Aurajokeen vuonna 1969 ja nostettiin keväällä 1970, mutta upposi Airistolle vuonna 1970, kun sitä siirrettiin pois väliaikaisesta laiturista.
Charlotte Lydecken

Charlotte Maria Lydecken (18. elokuuta 1833 Viipuri – 10. tammikuuta 1916 Viipuri) oli suomalainen seminaarinjohtaja ja käsityön opettaja.
Lydeckenin vanhemmat olivat vaskiseppä Johan Friedrich Lydecken ja Juliana Eleonora Blindsell. Hän kävi Viipurin saksalaisen tyttökoulun ja tuli 17-vuotiaana opettajaksi Ruokolahdelle ja sitten Parikkalaan. Muutamaa vuotta myöhemmin hän perusti Viipuriin valmistavan koulun ja opetteli samalla suomen kielen taidon. Uno Cygnaeuksen avulla hän pääsi Berliiniin kahdeksi vuodeksi harjoittamaan pedagogisia opintoja. 1863 hänestä tuli Jyväskylän naisseminaarin ensimmäinen historian, maantiedon ja käsityön opettaja, vuosina 1867–1893 hän toimi koulun johtajana. 1889 Lydecken oli jäsen naisten käsityöopetusta pohtineessa komiteassa, 1892 hän julkaisi teoksen "Tyttöjen käsitöiden johtamisen ohjeita kansakouluja varten."
Lydecken kuoli naimattomana.